b'\n_START_ARTICLE_\nMusa\xc5\xa1i\n_START_PARAGRAPH_\nMusa\xc5\xa1i je roman o borilnih ve\xc5\xa1\xc4\x8dinah, ki ga je napisal japonski pisatelj Eid\xc5\xbei Jo\xc5\xa1ikava. V \xc4\x8dasopisu Asahi \xc5\xa0imbun je izhajal v nadaljevanjih od leta 1935 do 1939. Naslov zajema zbirko 7. knjig.\n_START_SECTION_\nSnov in motiv\n_START_PARAGRAPH_\nRoman prikazuje \xc5\xbeivljenjsko pot najve\xc4\x8djega japonskega me\xc4\x8devalca, Mijamoto Musa\xc5\xa1ija, ki so mu pravili Kensei ali Svetnik me\xc4\x8da. Musa\xc5\xa1i velja za nepremagljivega borca, ki je oblikoval lastno \xc5\xa1olo me\xc4\x8devanja Hjoho niten i\xc4\x8dirju ali \xc5\xa0olo dveh me\xc4\x8dev kot enega. Bil je tudi nadarjen umetnik, slikar, napisal pa je delo Gorin no \xc5\xa1jo ali Knjigo petih prstanov, v kateri je razlo\xc5\xbeil svojo strategijo bojevanja znano kot heiho. Le-ta je \xc5\xa1e danes vodi\xc4\x8d za \xc5\xa1tevilne poslovne\xc5\xbee povsod po svetu.\n_START_SECTION_\nVsebina\n_START_PARAGRAPH_\nMusa\xc5\xa1i se kot mladi samuraj Takezo udele\xc5\xbei zadnje velike bitke pri Sekigahari, vendar na napa\xc4\x8dni strani, in sicer zoper \xc5\xa1oguna Tokugavo. zato postane ronin, samuraj brez gospodarja. Potuje po Japonski in dozoreva v velikega me\xc4\x8devalca samouka. Zasleduje ga lepa Ocu, prijateljica iz otro\xc5\xa1tva, ki je vanj zaljubljena. Musa\xc5\xa1i premaga \xc5\xa1tevilne nasprotnike. Spopade se z vodilno \xc5\xa1olo me\xc4\x8devalcev iz klana Js\xc5\xa1ioka in jih porazi. Vrhunec zgodbe je dvoboj, ki ga ima zoper do tedaj nepremagljivega me\xc4\x8devalca Sasaki Koid\xc5\xbeira, imenovanega Ganrju. Spopadeta se na otoku pred \xc5\xa1tevilnimi gledalci. Musa\xc5\xa1i se bori z lesenim me\xc4\x8dem, ki si ga naredi iz vesla, zoper Ganrjuja, kateri uporablja svojo slovito dolgo katano, samurajsko sabljo. Musa\xc5\xa1i zmaga in se zapi\xc5\xa1e v zgodovino japonskih samurajev. Kljub ljubezni, ki jo \xc4\x8duti do lepe Ocu, se ne poro\xc4\x8di z njo, ampak ostane zvest bojevni\xc5\xa1ki poti in se \xc5\xa1e naprej potika po De\xc5\xbeeli vzhajajo\xc4\x8dega sonca.\n_START_SECTION_\nOcene\n_START_PARAGRAPH_\nRoman Musa\xc5\xa1i velja za temeljno in najbolj zna\xc4\x8dilno delo japonskega romana o borilnih ve\xc5\xa1\xc4\x8dinah. Ima tudi vse zna\xc4\x8dilnosti zgodovinskega romana.'